钦定古今图书集成/明伦汇编/皇极典/第208卷 > 陈
## 钦定古今图书集成/明伦汇编/皇极典/第208卷 > 陈

### 武帝受梁禅即皇帝位改梁太平二年为永定元年〈共三年〉

按《陈书武帝本纪》，永定元年“冬十月乙亥，高祖即皇
帝位于南郊，柴燎告天，礼毕，舆驾还宫，临太极前殿。
诏曰：‘五德更运，帝王所以御天；三正相因，夏殷所以
宰世。虽色分辞翰，时异文质，揖让征伐，迄用参差，而
育德振民，义归一揆。朕以寡昧，时属艰危，国步屡屯，
天维三绝，肆勤先后，拯厥横流，藉将帅之功，兼猛士
之力，一匡天下，再造黔黎。梁氏以天禄永终，历数攸
在，遵与能之典，集大命于朕躬。顾惟非德，辞不获亮，
式从天眷，俯协民心。受终文祖，升禋上帝，继迹百王，
君临万宇，若涉川水，罔知攸济。宝业初建，皇祚惟新，
思俾惠泽，覃被亿兆，可大赦天下，改梁太平二年为
永定元年’。”赐民爵二级，文武二等。鳏“寡孤独不能自
存者，人谷五斛。”逋租宿债，皆勿复收。其犯乡里清议，
赃污淫盗者，皆洗除先注，与之更始。长徒敕系，特皆
原之。亡官失爵，禁锢夺劳，一依旧典。

永定三年六月，文帝即位改明年为“天嘉元年。”〈共六年〉
按《陈书文帝本纪》，永定三年六月甲寅，即皇帝位。天
嘉元年春正月癸丑，诏曰：“朕以寡昧，嗣纂洪业，哀惸
在疚，治道弗昭。仰惟前德，幽显遐畅，恭己不言，庶几
无改。虽宏图懋轨，日月方弘，而清庙廓然，圣灵浸远，
感寻永往，瞻言罔极。今四象运周，三元告献，中外胥
洎，玉帛骏奔。思覃遗泽，播之亿兆。其大赦天下，改永”
定四年为“天嘉元年。鳏寡孤独不能自存立者，赐谷
人五斛；孝悌力田殊行异等，加爵一级。”

### 文帝天嘉七年改为天康元年〈一年〉

按《陈书文帝本纪》，天康元年二月丙午，诏曰：“朕以寡
德，纂承洪绪，日昃劬劳，思弘景业，而政道多昧，黎庶
未康，兼沴患淹时，亢阳累月，百姓何咎，实由朕躬。念
兹在兹，痛如疾首，可大赦天下，改天嘉七年为天康
元年。”

### 天康元年四月废帝即位改明年为光大元年〈共二年〉按陈书废帝本纪天康元年四月癸酉即皇帝位光大元年春正月乙亥诏曰昔昊天成命降集宝图二

后重光九区，咸又闵余冲薄，王道未昭，荷兹神器，如
涉灵海。庶亲贤并建，牧伯惟良，天下雍熙，缅同刑措。
今三元改历，万国充庭，清庙无追，具僚斯在。言瞻宁
位，感触崩心。思播遗恩，俾覃黎献，可大赦天下，改天
康二年为光大元年。孝悌力田赐爵一级。

### 废帝光大三年春正月宣帝即位改为太建元年〈共十四年〉

按《陈书宣帝本纪》，“太建元年春正月甲午，即皇帝位
于太极前殿，诏曰：‘夫圣人受命，王者中兴，并由懿德，
方作元后。高祖武皇帝揖拜尧图，经纶禹迹，配天之
业，光辰象而利贞；格地之功，侔川岳而长远。世祖文
皇帝体上圣之资，当下武之运，筑宫示俭，所务唯德，
定鼎初基，厥谋斯在。朕以寡薄，才非圣贤，夙荷前规，
方传景祚。虽复亲承训诲，志守藩维，咏季子之高风，
思城阳之远托。自元储绍国，正位君临，无道非几，伫
闻刑措。岂图王室不造，频谋乱阶，天步艰难，将倾宝
历。仰惟嘉命，爰集朕躬，我心贞确，坚誓苍昊’。”而群辟
启请，相諠渭桥；文母尊严，悬心长乐。对扬玺绂，非止
殷汤之三辞；履涉春冬，何但代王之五让。今便肃奉
天策，钦承介圭，若据沧溟，愈增兢业。思所以云行雨
施，品物咸亨，当与黔黎，普同斯庆。可改光大三年为
太建元年，大赦天下。

### 宣帝太建十四年正月后主即位改明年为至德元年〈共四年〉

按《陈书后主本纪》，太建十四年正月丁巳，即皇帝位。
至德元年春正月壬寅，诏曰：“朕以寡薄，嗣守鸿基，哀
惸切虑，疹恙缠织。训俗少方，临下靡算，惧甚践冰栗，
同驭朽，而四气易流，三光遄至，缨绂列陛，玉帛充庭，
具物匪新，节序疑旧。缅思前德，永慕昔辰，对轩闼而
哽心，顾扆筵而栗气。思所以仰遵遗构，俯励薄躬，陶
铸九流，休息百姓，用弘宽简，取叶阳和。可大赦天下，
改太建十五年为至德元年。”

### 后主至德五年改为祯明元年〈共三年〉

按《陈书后主本纪》，“祯明元年正月戊寅，诏曰：‘柏皇大
庭，鼓淳和于曩日；姬王嬴后，被浇风于末载。刑书已
铸，善化匪融，礼义既乖，奸宄斯作。何其淳朴不反，浮
华竞扇者欤？朕居中御物，纳隍在眷，频恢天网，屡绝
三边，元元黔庶，终罹五辟。盖乃康哉寡薄，抑焉法令滋章，是用当宁弗怡，矜此向隅之意。今三元具序，万
国朝辰，灵芝献于始阳，膏露凝于聿岁，从春施令，仰
干布德。思与九有，惟新七政。可大赦天下，改至德五
年为祯明元年’。”